b'\n_START_ARTICLE_\nAzimutas\n_START_PARAGRAPH_\nAzimutas geografijoje ir geodezijoje\xc2\xa0\xe2\x80\x93 kampas tarp \xc5\xa1iaur\xc4\x97s krypties ir krypties \xc4\xaf tam tikr\xc4\x85 daikt\xc4\x85 (objekt\xc4\x85) vietov\xc4\x97je; skai\xc4\x8diuojamas laipsniais nuo 0\xc2\xb0 iki 360\xc2\xb0 laikrod\xc5\xbeio rodykl\xc4\x97s jud\xc4\x97jimo kryptimi. Pvz., ryt\xc5\xb3 azimutas sudaro 90\xc2\xb0._NEWLINE_Azimutas astronomijoje\xc2\xa0\xe2\x80\x93 viena i\xc5\xa1 horizontin\xc4\x97s sistemos koordina\xc4\x8di\xc5\xb3\xc2\xa0\xe2\x80\x93 tai kampas tarp \xc5\xa1iaur\xc4\x97s krypties ir krypties \xc4\xaf ta\xc5\xa1k\xc4\x85, kuriame susikerta horizontas ir vertikalas, einantis per dangaus objekt\xc4\x85. Jis skai\xc4\x8diuojamas laipsniais nuo 0\xc2\xb0 iki 360\xc2\xb0 laikrod\xc5\xbeio rodykl\xc4\x97s jud\xc4\x97jimo kryptimi (nuo \xc5\xa1iaur\xc4\x97s ta\xc5\xa1ko \xc4\xaf rytus). Pvz., ryt\xc5\xb3 azimutas sudaro 90\xc2\xb0. Kita horizontin\xc4\x97s sistemos koordinat\xc4\x97 yra auk\xc5\xa1tis arba zenitinis nuotolis. Senesniuose vadov\xc4\x97liuose galima rasti, kad azimutas astronomijoje matuojamas nuo piet\xc5\xb3 ta\xc5\xa1ko \xc4\xaf vakarus. Toks susitarimas nustato, kad azimutas lygus nuliui, kai valandinis kampas (pirmosios pusiaujin\xc4\x97s sistemos koordinat\xc4\x97) irgi lygus nuliui. Ta\xc4\x8diau tai patogu naudoti tik stebint i\xc5\xa1 \xc5\xa1iaur\xc4\x97s pusrutulio platum\xc5\xb3\xc2\xa0\xe2\x80\x93 kuomet dauguma \xc5\xbevaig\xc5\xbed\xc5\xbei\xc5\xb3 kulminuoja pietuose.'